Η **Chocolat Poulain** είναι γαλλική επιχείρηση παραγωγής σοκολάτας, ιδρυθείσα τον Φεβρουάριο του 1848 από τον Βικτόρ-Ωγκύστ Πουλαίν, ζαχαροπλάστη προερχόμενο από το Μπλουά. Παράλληλα, πρόκειται για το εμπορικό σήμα υπό το οποίο διαθέτει στην αγορά τα προϊόντα της.

Από τον Μάιο του 2017, αποτελεί ιδιοκτησία του γαλλικού ομίλου Carambar & Co, δημιουργήματος του γαλλικού επενδυτικού ομίλου Eurazeo, καθώς και ιδιωτών επενδυτών.

Ιστορία
-------

Εικόνα Poulain για τον γλύπτη Ζυλ Νταλού, εκδοθείσα προς το 1900.
Το πρώτο κατάστημα σοκολάτας Poulain ιδρύθηκε το 1847 από τον Βικτόρ-Ωγκύστ Πουλαίν, επί της Οδού Πορτ-Σαρτραίν (γαλλικά: *Rue Porte-Chartraine*), στο Μπλουά.

Το 1970, έπειτα από την εξαγορά αριθμού εταιρειών καρυκευμάτων, μεταξύ των οποίων η Maille, η Poulain αποφάσισε να προχωρήσει στη συγχώνευση του συνόλου των συγκεκριμένων μάρκων τροφίμων υπό έναν ενιαίο επιχειρηματικό όμιλο, την SEGMA (Société d'exploitation des grandes marques alimentaires). Το 1978, η Poulain και η SEGMA εξαγοράστηκαν από την Clin-Midy, ενώ, στη συνέχεια, πωλήθηκαν εκ νέου και ενσωματώθηκαν, έναν χρόνο αργότερα, στη Générale Occidentale του Τζίμι Γκόλντσμιθ (ο οποίος κατείχε, μεταξύ άλλων, τις μάρκες Amora, La Pie qui Chante, Carambar και Vandamme).

Το 1988, η Poulain τέθηκε υπό τον έλεγχο της βρετανικής Cadbury. Το 1995, ενσωματώθηκε, μαζί με την Bouquet d'Or, εντός της Cadbury France, νέας γαλλικής θυγατρικής εταιρείας του ομίλου, με έδρα το Μπλουά.

Το 2010, η Cadbury εξαγοράστηκε από την πολυεθνική εταιρεία Kraft Foods. Το 2012, έπειτα από μία διάσπαση εντός της Kraft Foods, η Poulain τέθηκε υπό τον έλεγχο του νεοϊδρυθέντος ομίλου Mondelēz International.

Το 2016, ο γαλλικός επενδυτικός όμιλος Eurazeo γνωστοποίησε την εξαγορά σημαντικού αριθμού εκ των μάρκων της Mondelez (μεταξύ των οποίων οι Poulain, Carambar, Kréma και La Pie Qui Chante). Η συγκεκριμένη εξαγορά επισημοποιήθηκε στις 2 Μαΐου 2017, μέσω της ιδρύσεως θυγατρικής εταιρείας της Eurazeo, της Carambar & Co, η οποία, στη συνέχεια, προχώρησε στην εφαρμογή επενδυτικού σχεδίου ύψους 35 εκατομμυρίων ευρώ, με απώτερο σκοπό τον επαναπατρισμό στη Γαλλία τμήματος της παραγωγής της, η οποία πραγματοποιείτο στο εξωτερικό, καθώς και την διατήρηση των 220 θέσεων εργασίας του εργοστασίου της επιχείρησης στο Στρασβούργο.

Η Poulain στη γαλλική κοινωνία
------------------------------

Η παλαιά σοκολατοποιία στο Μπλουά, η χρήση της οποίας ξεκίνησε το 1863.
Μαζί με τους οίκους Suchard (1826, ιδρυθείς στην Ελβετία) και Menier (1836), η Poulain αποτελεί μία εκ των παλαιότερων μάρκων σοκολάτας στη Γαλλία και, αναμφίβολα, εκείνη η οποία συνεισέφερε το περισσότερο στην εμπορική διάδοση της σοκολάτας σε όλα τα στρώματα της κοινωνίας. Πράγματι, προ του Βικτόρ-Ωγκύστ Πουλαίν, η σοκολάτα αποτελούσε χειροποίητο τρόφιμο το οποίο παρασκευαζόταν υπό την μορφή κυλίνδρων, ενώ πωλείτο ως προϊόν «υγείας» — ο σοκολατοποιός Μενιέ, αρχικώς, ήταν πωλητής φαρμακευτικών προϊόντων. Η Poulain την κατέστησε ως ένα βιομηχανικό και, ταυτόχρονα, νόστιμο προϊόν. Πιθανώς, επίσης, πρόκειται για την πρώτη μάρκα σοκολάτας η οποία προέβη σε μαζική προώθηση των προϊόντων της υπό την μορφή διαφημίσεων.

Επίσης, η σοκολάτα Poulain είναι γνωστή για την εκ μέρους της χρήση εκπαιδευτικών εικόνων, γνωστές ως «εικόνες Poulain», ως επιπρόσθετο δώρο μαζί με τα προϊόντα της, με σημείο εκκίνησης την δεκαετία του 1860.

Παράλληλα, η εταιρεία πρωτοπόρησε σε επίπεδο μάρκετινγκ, καθώς προχώρησε στην αγορά αριθμού αιθουσών κινηματογράφου (110 αίθουσες το 1914, συμπεριλαμβανομένων αιθουσών στην Αίγυπτο και την Αγγλία) και στη δωρεά «εισιτηρίων εύνοιας», τα οποία μοιράζονταν μαζί με τις συσκευασίες σοκολάτας, ενώ επέτρεπαν την είσοδο στον κινηματογράφο μέσω εισιτηρίου στη μισή τιμή.

Δείτε επίσης
------------

* Ιστορία της καλλιέργειας κακάο

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Chocolat Poulain** |

1. 1 2  (Γαλλικά) Brissot, Henri (18 Σεπτεμβρίου 2015). «Blois : les arômes de Poulain à la maison de la BD». *La Nouvelle République*. .
2. ↑  (Γαλλικά) Watin-Augouard, Jean (Νοέμβριος 1999). «Maille». *Prodimarques*.
3. ↑  (Γαλλικά) «Les Laboratoires MIDY». Société d'histoire de la pharmacie. 2005. Αρχειοθετήθηκε από το πρωτότυπο στις 3 Μαρτίου 2016. Ανακτήθηκε στις 22 Δεκεμβρίου 2019. CS1 maint: Unfit url (link)
4. ↑  (Γαλλικά) «Maille : Bien relevée». *Stratégies*. 10 Ιανουαρίου 2003. Αρχειοθετήθηκε από το πρωτότυπο στις 22 Δεκεμβρίου 2019. Ανακτήθηκε στις 22 Δεκεμβρίου 2019.
5. ↑  (Γαλλικά) «Poulain Noir Extra de Poulain». *LSA*. Ανακτήθηκε στις 30 Αυγούστου 2018.
6. ↑  (Γαλλικά) «Cadbury racheté par Kraft : des pertes d'emploi à craindre». *leparisien.fr*. 19 Ιανουαρίου 2010. Ανακτήθηκε στις 22 Δεκεμβρίου 2019.
7. ↑  (Γαλλικά) Girard, Laurence (31 Μαρτίου 2016). «Carambar repasse sous pavillon français». *Le Monde.fr*. Ανακτήθηκε στις 22 Δεκεμβρίου 2019.
8. ↑  (Γαλλικά) Girard, Laurence (29 Απριλίου 2017). «Carambar prend un nouveau départ». *Le Monde.fr*. Ανακτήθηκε στις 22 Δεκεμβρίου 2019.
9. ↑  (Γαλλικά) Sergeur, Frédéric (20 Νοεμβρίου 2018). «Le groupe Carambar rapatrie une partie de sa production en France». *Capital.fr*. Ανακτήθηκε στις 22 Δεκεμβρίου 2019.
10. ↑  (Γαλλικά) Planchon, Adrien (11 Απριλίου 2016). «Victor-Auguste Poulain : l'ascension par le chocolat». *La Nouvelle République*. Ανακτήθηκε στις 22 Δεκεμβρίου 2019.
11. ↑  (Γαλλικά) Lefebvre, Thierry. «Annuaire du commerce et de l'industrie cinématographiques (France-1913)». *1895, revue d'histoire du cinéma* **1** (1): 21. doi:10.3406/1895.1993.1012.. Ανακτήθηκε στις 2019-12-22.

Εξωτερικοί Σύνδεσμοι
--------------------

* (Γαλλικά) Επίσημη ιστοσελίδα της Chocolat Poulain


|  |  |
| --- | --- |
| 

|  |
| --- |
| * Πύλη:Σοκολάτα
* Πύλη:Λουάρ-ε-Σερ
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 267162712
* SUDOC: 030490316
* BNF: cb12189418m (data)

 |

 |